Pablo León

Pablo LEÓN (naskiĝis la 28-an de januaro 1960) estas argentina esperantisto kaj ĵurnalisto kiu memlernis Esperanton en 1978 kiel dekokjarulo. Tuj poste li ekaktivis en la loka movado. 

Li aliĝis al Bonaera Esperanto-Asocio, en kies estraro li okupis la jenajn postenojn:

Bibliotekisto (1981-1982).
Sekretario (1987).
Redaktoro de la asocia monata bulteno (1987-1990).
Prezidanto (1990-1992).

Inter 1980 kaj 1985 li aktivis kiel junulardelegito en Bonaero,

En 1982 li partoprenis la reaktivigon de Argentina Esperantista Junulara Organizo (Argent-EJO) kaj estis elektita prezidanto por la periodo 1982-1983.

Dum 1990 li kunredaktis kune kun Floreal Villar la oficialan organon de Argentina Esperanto-Ligo.

En la jaro 2004 li transprenis la administradon kaj ĉefredaktadon de la retportalo Ĝangalo. Li zorgis pri la aktualigo de la reta ĵurnalo (ĉiutaga gazeto) en Esperanto, kaj ankaŭ pri aliaj redakciaj aferoj, kiel la kunordigado de la teamo da korespondantoj kaj kunlaborantoj de Ĝangalo tra la mondo, kaj pri la asistado al la naciaj redakcioj de la subportaloj.

En 2014 li tradukis el la angla en la hispanan kaj Esperanton la komikson "Esperantistoj", nefikcian verkon pri parolantoj de Esperanto (precipe denaskaj esperantistoj), verkitan de la usona bildliteraturisto Dan Mazur. 

En 2016 li partoprenis teamon kiu preparadis la hispana-Esperantan kurson ĉe la lingvolerna retejo Duolingo, kie post preskaŭ unu jaro Esperanton eklernis pli ol 169 mil personoj. 

Inter 2017 kaj 2019 li partoprenis la teamon de tradukistoj el 23 landoj, kiuj sub la gvido de s-roj Trezoro Huang Yinbao kaj Andrej Peĉjonkin, esperantigis la revuon Unesko-Kuriero, oficialan organon de UNESKO. Ekde 2022 li denove aliĝis al la teamo de tradukistoj, ĉi-foje sub la gvido de Revon Xie. 

En oktobro 2024, li verkis la scenaron, reĝisoris kaj ĉefrolis en la filmeto La Granda Peniko, kreita por la 6-a Usona Bona Film-Festivalo. La filmo ricevis la 10-an premion en tiu konkurso inter 26 kontribuoj.La Granda Peniko en YouTube

En novembro 2024, la Municipo de Merlo rekonis lian laboron kaj nomumis lin “elstara loĝanto” pro lia longtempa agado kiel disvastiganto de la internacia lingvo Esperanto kaj pro lia pionira rolo en la praktiko kaj disvastigo de la lingvo en la distrikto.Video pri la honorigo en Merlo (Facebook)

Dum la dua duono de 2024, li partoprenis la komision, kiu organizis la Internacian Konferencon okazintan en Montevideo, Urugvajo, por celebri la 70-an datrevenon de la unua favora rezolucio de Unesko al Esperanto, konata kiel la Rezolucio de Montevideo. Li vojaĝis al Montevideo en decembro 2024 por partopreni la eventon.

Li loĝas nuntempe en Merlo, provinco Buenos Aires, Argentino.

 Eksteraj ligiloj 
 La Granda Peniko – filmeto en YouTube
 Video pri la honorigo en Merlo (Facebook)

 Vidu ankaŭ 
 Esperanto en Argentino
 Rezolucio de Montevideo

 Referencoj 

Kategorio:Argentinaj esperantistoj
Kategorio:Esperanto-verkistoj
Kategorio:Esperantistaj reĝisoroj
Kategorio:Esperantistaj aktoroj
Kategorio:Personoj el Provinco Bonaero

Kategorio:Argentinaj esperantistoj